Document ID: /roh_data/filtered/fineweb-2-filterrobots_roh.jsonl.gz/69096

Jon Luzzi è naschì a Strada, creschì si sco figl d'in randulin engiadinais a Lucca en Italia. Là studegia el teologia, fa gronda carriera sco professer d'universitad e lavura per 25 onns vid la translaziun da la Bibla en talian modern, cun la finamira da render la Sontga Scrittira accessibla a tuttas e tuts. Quai è quella giada en l'Italia catolica, nua che la Bibla en latin è reservada mo per paders e prers, in act revoluziunari. Ses spiert ecumenic e progressiv frunta dentant sin opposiziun, saja davart protestanta sco era catolica.
Cun ina docu-ficziun fa la Marella reviver durant in'ura la vita straordinaria dal «Jon da Rossas» ch'è daventà famus sco Giovanni Luzzi – in viadi radiofonic che ans maina da Strada a Lucca, da là en Scozia ed en America per turnar lura a Roma ed en il Puschlav.
En occasiun dals 75 onns suenter la mort da Jon Luzzi repetin nus questa Marella dal schaner 2018.